Maďarič, Marek, minister kultúry SR (2014-06-24):
Ďakujem za slovo, pán podpredseda. Ospravedlňujem sa za krátke meškanie, mal som pocit, že ešte jeden zákon je medzi mojím zákonom. Panie poslankyne, páni poslanci, v programovom vyhlásení vlády sa vláda zaviazala hľadať nové možnosti a modely financovania kultúry a pretransformovať súčasný grantový systém Ministerstva kultúry Slovenskej republiky na verejnú inštitúciu, ktorej príjmy určené na podporu slovenskej kultúry budú zákonom zabezpečené aj výnosmi z hazardných hier a lotérií, pretože priame napojenie dotačného systému na ústredný orgán štátnej správy so sebou prináša, a to kultúrna obec dlhodobo reflektuje, viacero nevýhod ako napr. nemožnosť udeliť viacročné, či operačné granty, je spojený s komplikovanou administratívou, s nepružným ročným cyklom vyhlasovania výziev pre jednotlivé programy a s tým potom súvisí aj prehustenosť kultúrneho diania v druhej polovici roka a hluché obdobie v prvej polovici kalendárneho roka. Dotačný systém, ten súčasný, je postavený na udeľovaní krátkodobých projektových grantov, ktoré nie sú primerane hodnotené z hľadiska dlhodobého dosahu. Kľúčovým problémom sú aj obmedzené zdroje štátneho rozpočtu a prognóza ich ďalšieho poklesu v čase ekonomickej krízy. Cieľom predkladaného návrhu zákona teda je vytvorenie inštitúcie zabezpečujúcej efektívnejšiu podporu umeleckých aktivít kultúry a kreatívneho priemyslu, administratívne nezávislé od ústredných orgánov štátnej správy a reprezentovanej zástupcami umeleckej obce. Ide, dámy a páni, aj o jednu z priorít rezortu kultúry v tomto období. Návrhom sa teda zriaďuje, alebo by sa mal zriadiť fond na podporu umenia ako verejnoprávna inštitúcia. Navrhovaný systém financovania aktivít, ako som už naznačil, v značnej miere nahrádza súčasný dotačný systém ministerstva kultúry. Fond by mal, alebo pod správou ministerstva by po zriadení fondu malo ostať poskytovanie dotácií na ochranu, obnovu a rozvoj kultúrneho dedičstva, keďže spôsob politiky a podpory ochrany kultúrneho dedičstva a profesionálne zázemie potrebné pre ich rozvoj je odlišné od oblastí tzv. živého umenia. Pod správou ministerstva by naďalej mala ostať aj podpora kultúry znevýhodnených skupín obyvateľstva a kultúrne poukazy. Na fond by sa mala presunúť podpora tvorby a šírenia umeleckých diel a ich reflexií. Fond bude podporovať aj projekty z oblasti kreatívneho priemyslu. Jeho zriadenie môže v dlhšom časovom horizonte postupne naštartovať na Slovensku prakticky neexistujúci model mecenášstva a podpory kultúrnych aktivít zo súkromných zdrojov. Orgánmi fondu v zmysle návrhu zákona bude rada ako štatutárny orgán fondu, ktorý riadi jeho činnosť, dozorná komisia ako kontrolný orgán a riaditeľ, ktorý je výkonným orgánom fondu. Na posudzovanie žiadostí fond zriaďuje odborné komisie a administratívne úlohy fondu bude zabezpečovať kancelária fondu. Zloženie a fungovanie orgánov je navrhnuté tak, aby v procese rozhodovania o smerovaní základných činností fondu a o rozpočtovaní jeho zdrojov bola zastúpená aj odborná verejnosť. Nezávislosť a odbornosť rozhodovania v kľúčových orgánoch fondu posilňuje aj samotný charakter verejnoprávnej inštitúcie. Finančné prostriedky bude fond poskytovať formou dotácie, štipendií alebo pôžičky za splnenia podmienok stanovených zákonom. Hlavným finančným zdrojom fondu sú v zmysle návrhu zákona príspevky zo štátneho rozpočtu, ktoré budú fondu poskytované z rozpočtovej kapitoly ministerstva kultúry. Ministerstvo kultúry bude poskytovať na príslušné rozpočtové obdobie príspevok minimálne vo výške 10 mil. eur a ministerstvo kultúry bude fondu poskytovať aj osobitný príspevok, ktorý bude poskytovaný prioritne z odvodov prevádzkovateľov hazardných hier. Vzhľadom na to, že navrhovaný systém financovania umeleckých aktivít, kultúry a kreatívneho priemyslu prostredníctvom fondu čiastočne nahrádza doterajší dotačný systém ministerstva kultúry, upravujú sa v čl. 2 návrhu zákona niektoré ustanovenia zákona o poskytovaní dotácií v pôsobnosti ministerstva kultúry. Chcel by som pripomenúť a zdôrazniť, že tento návrh zákona bol pripravovaný s odbornou verejnosťou alebo v spolupráci s odbornou verejnosťou, bol schválený a aj pozitívne ohodnotený na Rade vlády pre kultúru a je to ďalší krok, po ktorom sa v oblasti kultúry doteraz márne volalo a bude znamenať, že, keď to mám tak ľudovo povedať, finančných prostriedkov na kultúrne aktivity bude viac, budú distribuované nezávislejšie a flexibilnejšie a ich použitie bude aj výrazne iným, lepším, hlbším spôsobom monitorované a vyhodnocované. Toľko na úvod. Ďakujem.